लॉर्डस मैदान पर ऑस्ट्रेलिया के हाथों 150 रन से हार के बाद अफ़रीदी ने टेस्ट मैचों से संन्यास लेने की घोषणा की थी. लंदन में पाकिस्तान क्रिकेट बोर्ड के चेयरमैन इजाज़ बट्ट, टीम प्रबंधन और वरिष्ठ खिलाड़ियों के बीच बैठक के बाद नया कप्तान चुना गया. लीड्स में ऑस्ट्रेलिया के ख़िलाफ़ दूसरे टेस्ट मैच और इंग्लैंड के ख़िलाफ़ चारों टेस्ट मैचों में सलमान बट्ट कप्तानी करेंगे. विकेटकीपर कामरन अकमल को उप कप्तान बनाया गया है. बाँए हाथ के बल्लेबाज़ सलमान बट्ट ऑस्ट्रेलिया के ख़िलाफ़ लॉर्डस मैच में दोनों पारियों में सबसे ज़्यादा रन बनाने वाले बल्लेबाज़ थे ( 63 और 92 रन). शाहिद अफ़रीदी ने शुक्रवार को कहा था कि 28 टेस्ट मैच खेल चुके सलमान को कप्तान बनाना चाहिए. अफ़रीदी का कहना था कि सलमान में कप्तान बनने का दम है. पीसीबी के बयान में यूनिस खान और मोहम्मद यूसुफ़ का भी ज़िक्र था. बयान में कहा गया, “हमने यूनिस खान और मोहम्मद यूसुफ़ को टीम में शामिल करने पर भी विचार किया लेकिन फ़ैसला टाल दिया गया है.” पिछले साल ऑस्ट्रेलिया में ख़राब प्रदर्शन के बाद कई पाकिस्तानी खिलाड़ियों के ख़िलाफ़ क़दम उठाए गए थे और यूसुफ़ और यूनिस पर अनिश्चितकालीन समय के लिए पाबंदी लगा दी गई थी.